
Rīgā,


          17.08.2020		Nr. 1.2-7/109
    Uz 30.07.2020		Nr.29 23.§  (VSS-636)

		 
			Tieslietu ministrijai

Par likumprojektu "Grozījumi Bāriņtiesu likumā” 

	

Pārresoru koordinācijas centrs (PKC) ir izskatījis Tieslietu ministrijas izstrādāto likumprojektu "Grozījumi Bāriņtiesu likumā”  (likumprojekts), tā sākotnējās ietekmes novērtējuma ziņojumu (anotācija), un atbalsta projekta tālāku virzību, izsakot šādus konceptuāla rakstura iebildumus.

1. Likumprojekts paredz izslēgt 2.panta otro daļu, pamatojoties uz kuru bāriņtiesa Civillikumā noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus Bāriņtiesu likuma 61.pantā norādītos uzdevumus, tostarp attiecībā uz aizbildnībā un aizgādnībā esošām personām, kas ir bāriņtiesu pamatfunkcija. Vienlaikus likumprojekts paredz izslēgt VII un VIII nodaļu, saskaņā ar kurām bāriņtiesa īsteno ne tikai notariālo funkciju, bet gādā par mantojuma apsardzību aizbildnībā un aizgādnībā esošām personām – piemēram, tiek izslēgts 85.pants, saskaņā ar kuru bāriņtiesa nodrošina mantojuma apsardzību, negaidot notāra lēmumu (notariālo aktu) par aizgādnības nodibināšanu mantojuma masai, ja nomirst mantojuma atstājējs un klāt nav mirušā mantinieku.
Ievērojot iepriekš minēto, aicinām rūpīgi izvērtēt un nepieciešamības gadījumā papildināt šo un citus saistītos likumprojektus ar nepieciešamajām normām, paredzot kā turpmāk sadarbosies bāriņtiesas ar notāru un tiesu izpildītāju mantas un mantojuma apsardzības lietās (sk. arī Civillikuma 193., 194., 226., 663. un 666.pantu, kuros netiek piedāvāti grozījumi un kas joprojām paredz sniegt bāriņtiesām “netipisku funkciju sniegt palīdzību mantojuma lietu kārtošanā”[footnoteRef:1]). Vienlaikus lūdzam sniegt attiecīgu skaidrojumu anotācijā. [1:  Sk, sniegto skaidrojumu anotācijas I.sadaļas 2.punktā.] 


2. Likumprojekts paredz izslēgt 5.panta otro daļu, pamatojoties uz kuru Tieslietu ministrija sniedz bāriņtiesām metodisko palīdzību šā likuma VII un VIII nodaļā noteikto uzdevumu izpildē, vienlaikus saglabājot pirmo daļu, saskaņā ar kuru Valsts bērnu tiesību aizsardzības inspekcija uzrauga bāriņtiesu darbību bērna un aizgādnībā esošās personas tiesību un interešu aizsardzībā un sniedz tām metodisko palīdzību. Nepiekrītot Labklājības ministrijas sagatavotajā informatīvajā ziņojumā "Par bērnu tiesību aizsardzības sistēmas pilnveidi" (VSS-501) (informatīvai ziņojums) norādītajam, ka bāriņtiesa nav tiesu varai piederīga institūcija, uzskatām, ka nepieciešams pārskatīt bāriņtiesu funkcijas un uzraudzību kontekstā ne tikai ar notariālo funkciju veikšanu, tā piemēram bāriņtiesas, īstenojot savu pamatfunkciju attiecībā uz aizbildnībā un aizgādnībā esošām personām pārstāv bērnu kriminālprocesā (17.panta 8.punkts), sadarbībā ar Tieslietu ministriju nodrošina bērna nogādāšanu atpakaļ uz valsti, kurā ir viņa dzīvesvieta (44.2 pants) u.c. normas, kur nepārprotami saskatāma Tieslietu ministrijas funkcija gan bērnu tiesību aizsardzības īstenošanā, gan tās izpildes uzraudzībā. Papildus jāņem vērā apsvērumi, kas minēti  informatīvajā ziņojumā, proti, šobrīd ir uzsākts darbs pie bāriņtiesu un sociālo dienestu funkciju un amata vienību izvērtējuma un ir uzsākta diskusija par atsevišķu bāriņtiesu lietu kategoriju (piem., domstarpību lietas, aizgādības lietas, mantiska rakstura jautājumi) piekritības maiņu tiesu varai piederīgā tiesu instancē, nodrošinot neatkarīgu, objektīvu un juridiski pamatotu lēmumu pieņemšanas procesu. Tādējādi tiek plānots nodrošināt tiešu valsts uzraudzības un kontroles mehānismu bērnu tiesību aizsardzības jomā, valstij uzņemoties atbildību par bāriņtiesu funkciju izpildi aizgādnības, aizbildnības, adopcijas un bērnu personisko un mantisko tiesību un interešu aizsardzības jautājumos, kā arī normatīvo aktu piemērošanā un to interpretācijā. Vienlaikus jāņem būtu vērā arī vēsturiskā bāriņtiesu izveide un attīstība, kur augstākā uzraudzība par pilsētu bāriņtiesām bija tieslietu ministram un uzraudzība par lietu ātru un pareizu gaitu un uzraudzība, lai bāriņtiesu priekšsēdētājs un locekļi izpilda savus pienākumus bija apgabaltiesai. Arī Jānis Vēbers, profesors, Civillikuma atjaunošanas darba grupas vadītājs savulaik ir norādījis, ka bāriņtiesām jābūt pie pašvaldībām, bet attiecīgu valsts justīcijas institūciju (Tieslietu ministrijas, tiesu) stingrā kontrolē[footnoteRef:2]. Uzskatām, ka piedāvātie grozījumi arī būtu jāskata kontekstā ar visu bērnu tiesības aizsardzības sistēmai piekrītošu funkciju un to turpmākās piekritības pārvērtēšanu kopumā, nevis katrai ministrijai runāt par atsevišķu fragmentu un atsevišķi. [2:  J.Vēbers; Vai atkal iesim pie pagasta tiesas ; Latvijas Jurists; 1993.gada marts; Nr.2 (30).] 

Ņemot vērā minēto, aicinām paplašināti pārskatīt bāriņtiesu funkcijas un uzraudzības ietvaru un piedāvāt risinājumu attiecībā uz visu Bāriņtiesu darbības uzraudzību un metodisko palīdzību.

3. Piekrītot anotācijā minētajam, ka bāriņtiesās nodarbinātajiem ne reti nav juridiskās kompetences un zināšanas pildot savus pienākumus un tās ir vēlētas amatpersonas, tomēr likumprojektā netiek piedāvāti konkrēti risinājumi anotācijā uzrunātajiem problēmjautājumiem. Lūdzam piedāvāt arī risinājumus šo normu uzlabojumiem, pamatojoties uz anotācijā minētajā darba grupā diskutētajiem risinājumiem.

4. Izvērtējot piedāvāto risinājumu par notariālās funkcijas uzticēšanu zvērinātiem notāriem, no likumprojektā piedāvātajām normām un anotācijā sniegtās informācijas nevar gūt pārliecību, ka sociāli neaizsargātajai sabiedrības daļai turpmāk būs pieejami juridiskie pakalpojumi un sociāli juridiskā aizsardzība personas dzīvesvietā, ko nodrošina bāriņtiesas par ļoti nelielu samaksu un no attiecīgās pašvaldības budžeta līdzekļiem. Pie tam, anotācijā nav minēts, ka funkciju nodošana no bāriņtiesām paredzētu arī finansējuma pārcelšanu no pašvaldībām uz valsts budžetu.  Līdz ar to nevar gūt pārliecību, ka bez papildu valsts budžeta piesaistes liela iedzīvotāja daļa varēs saņemt tai nepieciešamos juridiskos pakalpojumus.


Cieņā,

		Pārresoru koordinācijas centra vadītājs 

